C 214/52
SK
Úradný vestník Európskej únie
16.6.2023
Streda 18. januára 2023
163. vyzýva na intenzívnu strategickú komunikáciu EÚ s africkými krajinami a osvetové kampane s cieľom čeliť škodlivým naratívom, najmä tým, ktoré v regióne šíri Ruská federácia a ČĽR;
164. odsudzuje zasahovanie Ruska v Afrike, ktoré ohrozuje demokraciu, najmä prostredníctvom zvýšeného vplyvu skupiny Wagnerovcov na tomto kontinente; dôrazne odsudzuje zneužívanie a zločiny páchané skupinou Wagnerovcov;
165. vyzýva na vytvorenie partnerstva medzi Afrikou a Európou s cieľom vytvoriť priestor solidarity, bezpečnosti, mieru a trvalej prosperity; požaduje urýchlené kroky EÚ proti rastúcej prítomnosti skupiny Wagnerovcov vo viacerých afrických krajinách, ktorá podnecuje ďalšiu nestabilitu a podkopáva úsilie v boji proti terorizmu;
Posilnenie parlamentnej diplomacie ako nástroja zahraničnej politiky
166. zdôrazňuje osobitný prínos Európskeho parlamentu k zahraničnej a bezpečnostnej politike EÚ prostredníctvom jeho prostriedkov parlamentnej diplomacie; žiada podrobnejšiu parlamentnú kontrolu záležitostí strategického významu v európskych zahraničných veciach; okrem iného pripomína, že medzi ukrajinskou Verchovnou radou a Európskym parlamentom existuje intenzívna spolupráca na politickej a technickej úrovni;
167. konštatuje, že Európsky parlament sa aktívne zapája do SZBP prostredníctvom svojich osobitných nástrojov; zdôrazňuje význam a jedinečnú povahu demokratizačných programov Európskeho parlamentu, ako je dialóg Jeana Monneta, zameraných na podporu a posilnenie práce parlamentov; pripomína, že všetky inštitúcie EÚ by sa mali zúčastňovať a spolupracovať na činnostiach zameraných na boj proti globálnemu zhoršovaniu demokracie, a to aj prostredníctvom pozorovania volieb, mediácie a dialógu, predchádzania konfliktom, udeľovania Sacharovovej ceny a siete jej laureátov a parlamentnej diplomacie;
168. vyzýva ESVČ, aby si osvojila slobodu tlače a slobodu prejavu ako priority a aby prijala všetky potrebné opatrenia na úplné dodržiavanie usmernení EÚ o slobode prejavu online a offline; naliehavo vyzýva delegácie EÚ, aby zlepšili preventívne ochranné opatrenia, plánovali núdzové reakcie na zhoršenie situácie v oblasti slobody tlače a poskytovali preukázateľnú a viditeľnú podporu miestnym novinárom a občianskej spoločnosti;
169. vyzýva na zlepšenie preventívnej diplomacie EÚ ako proaktívneho nástroja zahraničnej politiky s cieľom zabrániť vypuknutiu konfliktov medzi tretími stranami a podporiť ich pri hľadaní mierových riešení rastúceho napätia;
170.
zdôrazňuje význam parlamentných zhromaždení ako fór na spoluprácu a inštitucionálny dialóg a ich cenný príspevok k európskej zahraničnej politike v otázkach bezpečnosti, ako aj potrebu podporovať ich činnosť a zaručiť ich správne fungovanie a rozvoj;
171. vyzýva Komisiu a členské štáty, aby umožnili a posilnili parlamentný dohľad nad vonkajšou činnosťou EÚ, a to aj ďalšími pravidelnými konzultáciami s PK/VP a Komisiou, ako aj účasťou Európskeho parlamentu na riadnom pokračujúcom vykonávaní a kontrole Európskeho mierového nástroja a Strategického kompasu; pripomína, že Európsky parlament udržiava určitú mieru neformálnej spolupráce s ESVČ, ktorá bola posilnená po rozhodnutí Rady z 26. júla 2010 a vyhlásení vysokej predstaviteľky o politickej zodpovednosti z roku 2010; zdôrazňuje, že je potrebné ďalej posilniť rámec medziinštitucionálnych vzťahov medzi Európskym parlamentom a ESVČ vrátane jej delegácií; vyzýva na uzavretie rámcovej dohody o posilnení spolupráce v oblasti vonkajšej činnosti medzi ESVČ a Európskym parlamentom, ktorá by mohla posilniť vlastný súbor nástrojov zahraničnej politiky EÚ; zdôrazňuje, že je potrebné využiť preskúmanie Európskeho obranného fondu v polovici trvania s cieľom zaviesť riadny parlamentný dohľad prostredníctvom delegovaných aktov pre pracovné programy; zdôrazňuje, že je potrebné zaviesť podobnú úroveň parlamentného dohľadu aj nad pripravovaným aktom o spoločnom obstarávaní (EDIRPA) a európskym investičným programom v oblasti obrany (EDIP); zdôrazňuje, že aby Európsky parlament mohol riadne plniť svoju dôležitú úlohu demokratického dohľadu, mal by dostávať potrebné informácie a dokumenty transparentne a včas;